﻿De luftfartsansattes organisation, FPU, har ret til at kræve overenskomst med det irske flyselskab Ryanairs ansatte på basen i København.

Det fastslog Arbejdsretten i dag.

Dermed er en lang og spektakulær strid afgjort, og nu følger tilsyneladende en hel del udfordringer for lavprisselskabet Ryanair.

LO, som varetager de luftfartsansattes interesser, har nemlig varslet en sympatikonflikt med store fagforbund som 3F, HK og Dansk Metal.

Oprindelig skulle konflikten træde i kraft natten til tirsdag i næste uge, men i afgørelsen fra Arbejdsretten står der, at fagbevægelsens varsel om strejke af formelle grunde er ulovlig. Derfor kan konflikten alligevel ikke begynde tirsdag, siger Tilde Waast, som er formand for FPU.